የግል ባንኮች ሀብት ከ205 ቢሊዮን ብር በላይ ደረሰ
በፋይናንስ ኢንዱስትሪው ውስጥ በመንቀሳቀስ ላይ ያሉት የ16 የግል ባንኮች የሀብት መጠን ከ205 ቢሊዮን ብር በላይ ደረሰ፡፡ በ2009 ዓ.ም. የመጀመርያው ሩብ ዓመት ከታክስ በፊት ከ1.4 ቢሊዮን ብር በላይ ትርፍ ማግኝታቸው ተመለከተ፡፡በ2009 በጀት ዓመት በመጀመርያዎቹ ሦስት ወራት የባንኮቹን የሥራ አፈጻጸም የሚያመለክተው ግርድፍ አኃዛዊ መረጃ እንደሚያሳየው የባንኮች የሀብት ክምችት ዕድገት እየታየበት ነው፡፡ የባንኮች የትርፍ መጠን አሁንም ዕድገት እያሳየ መሆኑን  የሩብ ዓመቱ መረጃ ያመለክታል፡፡እንደ መረጃው የሁሉም ባንኮች ሀብት በድምር ሲታይ ከ205.2 ቢሊዮን ብር በላይ የደረሰ ሲሆን፣ ይህ ባንኮቹ ደረሱበት የተባለው የሀብት መጠን ካለፈው በጀት ዓመት ተመሳሳይ ወቅት ጋር ሲነፃፀር ከ20 በመቶ በላይ ብልጫ አለው፡፡አዋሽ ባንክ 33.8 ቢሊዮን ብር፣ ዳሸን ባንክ 29.6 ቢሊዮን ብር፣ ኅብረት ባንክ 19.2 ቢሊዮ ብር በላይ በመያዝ ከአንድ እስከ ሦስተኛ ያለውን ደረጃ ይዘዋል፡፡በበጀት ዓመቱ የሩብ ዓመቱ መጨረሻ ላይ ሁሉም ባንኮች ካስመዘገቡት የ1.4 ቢሊዮን ብር ትርፍ ውስጥ ከፍተኛ መጠን ያለውን ትርፍ በማግኘት ቀዳሚ የሆነው አዋሽ ባንክ ሲሆን፣ በሦስት ወራት እንቅስቃሴው ከ244.5 ሚሊዮን ብር በላይ ትርፍ አስመዝግቧል፡፡ አዋሽ ባንክ በ2008 በጀት ዓመትም ከግል ባንኮች ከፍተኛ የተባለውን ትርፍ ማስመዝገቡ ይታወሳል፡፡ በበጀት ዓመቱ አዋሽ ባንክ ከታክስ በፊት ያገኘው ትርፍ 1.04 ቢሊዮን ብር ነበር፡፡በ2009 በጀት ዓመት የመጀመርያው ሩብ ዓመት ከአዋሽ ቀጥሎ ከፍተኛ ትርፍ ማግኘቱ የተገለጸው ዳሸን ባንክ ነው፡፡ ዳሸን ባንክ 179.3 ሚሊዮን ብር አትርፏል፡፡ ወጋገን ባንክ 151.9 ሚሊዮን ብር፣ አቢሲኒያ ባንክ 118.5 ሚሊዮን ብር፣ ንብ ባንክ 110.3 ሚሊዮን ብርና ብርሃን ባንክ 102.8 ሚሊዮን ብር በማትረፍ ተጠቃሽ ሆነዋል፡፡ ቀሪዎቹ የግል ባንኮች ከ6.3 ሚሊዮን ብር እስከ 94.5 ሚሊዮን ብር አትርፈዋል፡፡እንደ ግርድፍ መረጃው ከሆነ የ16ቱ የግል ባንኮች ተቀማጭ ገንዘብ መጠንም ከ156.4 ቢሊዮን ብር በላይ ደርሷል፡፡ ባለፈው ዓመት በዚህ ወቅት የባንኮቹ ተቀማጭ ገንዘብ 100 ቢሊዮን ብር እንደነበር አይዘነጋም፡፡ በአንድ ዓመት ልዩነት የባንኮቹ የተቀማጭ ገንዘብ ከ56 ቢሊዮን ብር ብላይ ጭማሪ አሳይቷል፡፡አሥራ ስድስቱ የግል ባንኮች በአሁኑ ወቅት የተከፈለ ካፒታላቸው 16.8 ቢሊዮን ብር የደረሰ ሲሆን፣ በመላ አገሪቱ ያሉዋቸው ቅርንጫፎች ቁጥር 2,116 ደርሷል፡፡